Anders

Anders 9:31-ben (Kép forrása: https://www.deviantart.com/sweetcandyrain/art/DA-A-Anders-And-Nathaniel-202328420)

### Életkor

31-32 év (9:31-ben)

*"A baj az, hogy a mágusokat elviselik. Épphogy. Ez olyan, mintha engedélyt kéne kérned, hogy egyáltalán élhess." - Anders a mágusok helyzetéről*

Anders a fereldeni Máguskör egyik meglehetősen rebellis természetű tagja, akinek kiemelt fontosságú a szabadság, mind emberként, mind mágusként. Alapvetően kissé egocentrikus, inkább a saját sorsa foglalkoztatja, mint másoké, de néha azért megnyilvánul, hogy a gondolatai sokkal mélyebben gyökereznek.

## Kinézet

Anders a harmincas évei elején járó férfi, vállig érő szőke hajjal, amit jellemzően egy kis copfba fog. A bőre világos, az arca enyhén borostás, a szemei barnák. Az egyik fülében általában hord egy arany karikafülbevalót. Magas, de nem kimondottan erős alkat: látszik rajta, hogy elsősorban gyógyító, nem harcos.

Alapvetően a máguskör ruháiban lehet látni, jellegzetes elemei a ruházatának a szőrmével, vagy tollal díszített vállrészek - ez kicsit hasonlít egyes tevinteri mágusviseletekre.

## Személyiség

Anders egész személyiségének alapja a szabadságvágya, és az ebből fakadó erős gyűlölete a templomosok iránt: azonban ez utóbbit viszonylag nehéz felismerni, kicsit olyan, mintha ő maga sem igazán vallaná be, mennyire mélyen gyökerezik. Első benyomásra kicsit önző, nemtörődöm és nihilista, aki mindenből és mindenkiből viccet csinál, és gyakran be sem áll a szája - csak ha az ember kicsit megismeri, akkor válik érzékelhetővé, hogy a mágusok helyzete tényleg szívügye és tényleg megviseli, hogy tehetetlennek érzi magát miatta.

Kiváló gyógyító, és büszke is a képességeire - mind harctéren, mind harctéren kívül magas szinten műveli a mágiának ezt az ágát, és jól ért a gyógyfüvekhez és egyéb kiegészítő tudományokhoz is. Meglehetősen hazudós: pont a rengeteg humor miatt nehéz érzékelni, de gyakran előfordul, hogy hamis információk buknak ki a száján, és még gyakrabban, hogy titkolózik.

## Története

### Az Ötödik Veszedelem előtt

Anders Fereldenben született és nőtt fel, de az apja Anderfelsből származott. Tizenkét éves koráig egy faluban élt a szüleivel: itt alapvetően sok barátja volt, jól kijött a korabeli gyerekekkel. A mágiája elég látványos módon nyilvánult meg először: véletlenül felgyújtott egy pajtát. Az anyja nem akarta elküldeni a Körbe, az apja viszont egyre inkább tartott tőle, így ragaszkodott hozzá - később az egyetlen tulajdona, ami megmaradt a korábbi életéből egy párnahuzat volt, amit még az anyja hímzett. A Körben olyannyira elzárkózott az emberektől, hogy senkivel nem volt hajlandó beszélni, még a nevét sem árulta el a társainak - így ő lett az "ander kölyök" (az Anderfelsieket néha nevezik andereknek), amiből később becenév lett, és hosszútávon az Anders, amit ma is használ. Ma már mindenhol így mutatkozik be, az eredeti nevétől teljesen megszabadult.

Gyerekkorától kezdve börtönként tekintett a Körre, és mindössze fél évvel a bekerülése után megkísérelt megszökni. Mielőtt elkapták, egy véletlen folytán megmentette egy Bann életét - mikor pedig sikerrel visszavitték a toronyba könnyes szemmel állította, hogy csak haza akart menni. Valószínűleg ez vezetett ahhoz is, hogy az Első Mágus nem tartotta kifejezetten veszélyesnek: azon a véleményen volt, hogy ha több empátiával kezelik, képes lesz megtalálni a helyét. Ebben az időszakban ismerkedett meg Karl Theklával, egy idősebb fiúval, akivel évekig szoros kapcsolat fűzte össze őket - ez némileg túl is nyúlt a barátságon. Nem sokkal az Alászállás rituáléja után azonban a fiút Kirkwall Máguskörébe vitték, ami igencsak megviselte Anders-t, és további hat szökési kísérletet hajtott végre - némelyikre roppantul büszke, például amikor átúszta a Calenhad tavat - de ezeket egyre súlyosabban büntették. Utoljára végül azelőtt hagyta el a Tornyot, hogy Uldred és a vérmágusai átvették volna a hatalmat... azóta viszont nem kapták el.

### A játék során

Anders véletlenül találkozik össze a főszereplőkkel, mikor éppen megpihennek egy erdőben Amaranthine felé menet. Kezdetben gyanakodva fogadják a nem titkoltan hitehagyott mágust, viszont miután megosztja velük a történetét, illetve begyógyítja Ina sebeit, egy kicsit kezdenek feloldódni mellette... másnap pedig arra is jutnak, hogy együtt utaznak tovább. Már közösen találkoznak össze Mellel, és Anders is részt vesz a démonok elleni harcban... valamint a társaival együtt zuhan át a Homályba. Itt a látomása, hogy Nyugodttá akarják tenni, a korábbi szerelmével, Karl Theklával együtt, de a csapat fel tudja ébreszteni, és közösen kiszabadulnak az álmokból.

Nem sokkal később a társaival együtt csatlakozik egy tünde táborhoz, ahol megosztják egymással az álmaik hátterét, így a férfi közelebb kerül a csapathoz. Ina a táborozás során távozik a tűztől - azt állítja, hogy aludni megy, de mindenkinek rossz érzése támad. A férfihez hamarosan odalép Ina lova, és elkezdi rángatni... egy pillanat alatt rádöbben, hogy baj van, és felkapja a holmiját. Mikor megtalálja Inát, mérget ivott, és felvágta az ereit - Anders elég tehetséges orvos ahhoz, hogy gyorsan bezárja a sebeket, és nekiálljon ellenmérget keverni, így nehezen bár, de meg tudja menteni a lány életét. Innentől még biztosabbá válik a helye a csapatban, velük együtt indul a Virrasztó Bástya felé - az úton pedig összefutnak a magát egyszerű vándornak, Stevannak kiadó fiatal mágussal, Walterrel.

A bástyát szörnyű állapotban találják, lerohanták a sötétfattyak, és az Orlais-ből érkezett Szürke Őrök tömegeit találják holtan. Anders kitart a csapat mellett és fontos segítséget nyújt a harcokban is gyógyítóként és harcos mágusként egyaránt, valamint kicsit elkezdi tanítani Waltert is a gyógyító mágiára, aki így szintén jobban meg tudja védeni magát és a társait. Amikor a harcok lezajlanak, és kiderül, hogy egy értelmes sötétfattyú vezette a támadást, a csapattal együtt le akar pihenni - hamarosan azonban megjelenik egy Amaranthine-ból érkezett templomoscsapat, akiknek a vezetője, Rylock már korábbról ismeri Anderst. A nő ragaszkodna ahhoz, hogy visszavigyék a toronyba, és felelősségre vonják (erősen utal rá, hogy a rengeteg szökése miatt a legnagyobb büntetést, a Nyugalmat szabnák ki rá), Agnes azonban, akit előléptettek a fereldeni Őrök parancsnokává, életre hívja a Besorozás Jogát, ezzel Szürke Őrré téve a férfit, és kötelezve őt, hogy átessen a csatlakozáson. Anders bár láthatóan ideges, és tart a titokzatos rituálétól (valamint eleve nem rajongott a veszélyért, ami nyilvánvalóan járni fog ezzel), de hálás az ajánlatért, tudva, hogy megmentették vele.

## Érdekességek

* Nagyon szereti a macskákat. Állítása szerint, mikor egy évig magánzárkában volt az egyik szökése után az egyetlen társa egy Mr. Wiggums nevű macska volt: ezt az állatot később megszállta egy démon és "nagyon büszke volt rá, hogy leszedett három templomost". Fiatalon rendszeresen telefirkálta a könyveit macskákkal, akik templomosokkal harcolnak.
	+ Mikor erről mesél Inának, a lány először azt hiszi, hogy jegyzetelni szokott a margóra, hogy hogyan fejlessze a varázslatait.
* A szökéseiről gyakran beszél a csapatnak - a játékban elhangzó események jellemzően az eredeti banterben is elhangzanak, és a többi karakter elmondása alapján valószínűleg igazak is. Ez alapján:
	+ A történetben is említett módon, tizenkét évesen, egy véletlen folytán megmentett egy Bann-t
	+ Egyszer átúszta a Calenhad tavat, és egy hétig nem találták meg
	+ Egyszer elbújt egy bordélyházban (ez a denerimi "A Gyöngy" nevű bordély)
	+ Néha egy csinos, szőke templomosnő vitte haza, akivel már "majdnem randevúnak" számítottak az útjai
	+ Valamikor a korábbi szökései közül legalább egyszer Rylock Lovagkapitány vitte vissza, aki azóta is neheztel rá.